Rezolucija 1244 Vijeća sigurnosti Ujedinjenih nacija

**Rezolucija 1244 Vijeća sigurnosti Ujedinjenih nacija** (UNSCR 1244) donesena je 10. juna 1999. na osnovu VII poglavlja Povelje Ujedinjenih nacija u Vijeću sigurnosti Ujedinjenih nacija na 4011. sjednici sa 14 glasova "za" i jednim suzdržanim (Kina) od 15 članica Vijeća. Donošenje Rezolucije uslijedilo je nakon potpisivanja sporazuma 8. juna 1999. od predsjednika SR Jugoslavije Slobodana Miloševića, s uvjetima povlačenja Vojske Jugoslavije s Kosova, koje su predložili finski predsjednik Martti Ahtisaari i ruski predsjednik Vlade Viktor Černomirdin. Dogovoru je uslijedio i Kumanovski sporazum 9. juna, kojim je ujedno i završena vojna operacija NATO-a "Saveznička sila".

## Sadržaj 
Rezolucija 1244, poznata kao i *Kosovska rezolucija*, određuje međunarodno-pravne osnove za osnivanje prelazne upravljačke misije Ujedinjenih nacija na Kosovu (UNMIK), kroz koju će se organizirati civilna uprava na području Kosova, kao i stacioniranje međunarodnih vojnih trupa nazvanih KFOR. Suverenitet i teritorijalnu cjelovitost Savezne Republike Jugoslavije, rezolucija spominje samo u njenom deklarativnom dijelu, ali ne u pravno-obavezujućem dijelu. Također se u rezuluciji ne definiše budući status Kosova. Donošenjem Rezolucije obilježen je kraj oružanih sukoba i rata na Kosovu, Prijelaznom upravom UNMIK dobijeno je vrijeme za omogućavanje odmjerenog rješenja budućeg statusa Kosova. Rezolucija se povezuje s donesenim rezolucijama 1160, 1199, 1203 iz 1998. i 1239 iz 1999.

### Osnove 
U preambuli Rezolucije 1244 Vijeće sigurnosti je izrazilo žaljenje zbog neusaglašenosti sa prethodnim rezolucijama. Odlučeno je da se riješi ozbiljna humanitarna situacija i želja da se sve izbjeglice i protjerane osobe sigurno vrate. Osuđuje se nasilje nad civilnim stanovništvom, kao i teroristički akti, i podsjeća se na nadležnost i mandat Međunarodnog krivičnog suda za bivšu Jugoslaviju (MKSJ). Također se podsjeća na suverenitet i teritorijalni integritet SRJ i drugih država u regiji i potvrđuje poziv na široku autonomiju i suštinsku samoupravu za Kosovo.

### UNMIK 
U tački 10. Rezolucije Vijeće sigurnosti generalnog sekretara UN ovlašćuje za osnivanje privremene civilne uprave, koja će na Kosovu omogućiti stvaranje substancionalne autonomije, te UNMIK treba da teži stvaranju u jačanju samostalnih demokratskih institucija, koje se naznačavaju u **t. 11**.

### Suverenitet i teritorijalni integritet SR Jugoslavije 
U preambuli Rezolucije obavezuju se sve članice Ujedinjenih nacija za poštovanje suvereniteta i teritorijalnog integriteta SR Jugoslavije, kao i drugih država iz regije. Priznanje integriteta i pravnog sistema Jugoslavije, čiji je pravni nasljednik 2003. postala novoproglašena država Srbija i Crna Gora, a 2006. Srbija, po Georgu Noltu, njemačkom ekspertu za ustavno pravo, prestaje na osnovu Aneksa I rezolucije. Po Noltu, priznavanje jedne političke strukture ili zajednice kao države, po općem međunarodnom pravu dozvoljeno je ako ta zajednica, nezavisno od dotadašnje državne uprave, provodi efektivnu upravu i kontrolu na tom području.

To mišljenje ne zastupaju zvanične političke institucije Srbije i Rusije.

### Pravni status Kosova 
Pravni status Kosova u Rezoluciji nije određen, jer Vijeće sigurnosti generalno nema ovlasti po tom pitanju. Međunarodnim pravom nije jasno definisano može li Vijeće sigurnosti utjecati na teritorijalni integritet neke zemlje i time poticati otcjepljenje jednog dijela. Ovakve odluke u suprotnosti su sa članom 2, tačkom 4 i tačkom 7 Povelja Ujedinjenih nacija, poglavlje I. Opseg djelovanja UNMIK-a definisan je kao olakšavanje političkog procesa za dugoročno konačno oderđivanje međunarodnopravnog statusnog pitanja Kosova, bez određivanja perioda u kojem proces treba biti završen. Po međunarodnom pravu nejasno je jesu li ovi ciljevi prinuđeno usaglašavanje konfliktnih strana ili samo poziv na pregovaranje.

### Rok 
Rok i trajanje civilnog i vojno-sigurnosnog mandata po **t. 19** određen je na 12 mjeseci, s automatskim produžavanjem od Vijeća sigurnosti, sve do donošenja odluke o završetku misije.

## Posljedice 
Donošenjem Deklaracije nezavisnosti Kosova u Skupštini Kosova 17. februara 2008. Kosovo je proglasilo nezavisnost. Nakon donošenja Deklaracije Srbija je na osnovu Rezolucije 1244 objavila da ne priznaje nezavisnost Kosova te da ga smatra dijelom Srbije.

## Reference 
## Vanjski linkovi 
* Tekst rezolucije na *UNHCR.org* 
* Potpun tekst Rezolucije 1244 Vijeća sigurnosti UN-a

Kategorija:1999. u Srbiji
Kategorija:1999. na Kosovu
Kategorija:1999. u SR Jugoslaviji
1244
1244
1244
Kategorija:Vanjski odnosi SR Jugoslavije